Justitsministeren vil med ny lov lade virksomheder filme hundredvis af meter væk

Det skal være lovligt for forretninger at filme flere hundrede meter væk fra facader og indgange, foreslår justitsminister Nick Hækkerup (S). SF’s retsordfører frygter, at borgere overvåges, uden at de ved det.

Som en del af et større lovforslag foreslår justitsminister Nick Hækkerup (S) at ophæve den nuværende lov om, at butikker, banker, restauranter og andre erhvervsdrivende højst må tv-overvåge arealer, der ligger 10-15 meter fra facade og indgang.

Så længe der ikke filmes ind i private hjem eller andre private områder, skal det nemlig være lovligt at foretage ubegrænset tv-overvågning ned ad en gade, vej eller plads.

»Efter Justitsministeriets opfattelse er det dog i almindelighed vanskeligt at forestille sig, at der kan være et behov for at tv-overvåge et område, som strækker sig længere end et par hundrede meter fra forretningsstedets egne indgange og facader,« fremgår det af et folketingssvar fra Nick Hækkerup (S)...

Tv-overvågning som redskab kan være meget effektivt i forbindelse med opklaring af kriminalitet, står der i svaret, hvor der også står, at det »erfaringsmæssigt« har vist sig, at optagelser, der går længere end 10-15 meter fra forretningsstedets indgange og facader, kan have »væsentlig betydning for opklaringen af kriminalitet«.

Læs også: Regeringen foreslår massivt øget overvågning af danskerne

SF’s retsordfører: »Forslaget går for langt«

Selvom butikkerne får nemmere ved at overholde lovgivningen, og der findes legitime behov for øget overvågning i undtagelsesvise tilfælde, så mener SF’s retsordfører, Karina Lorentzen Dehnhardt (SF), at forslaget »går for langt«.

Hun frygter, at borgere reelt ingen chance har for at vide, om de bliver overvåget.

»Det vigtigste er, at borgerne ved, at de bliver overvåget. Som minimum skal butikkerne skilte med det, men det bliver meget vanskeligt (for borgerne at vide, red.), hvis der må filmes op til 200 meter væk,« siger hun.

Lovforslaget er på grænsen i forhold til borgerens ret til fri bevægelighed og retten til privatlivets fred, mener Karina Lorentzen Dehnhardt, der savner en forklaring på, hvorfor butikkerne skal have lov til at filme flere hundrede meter væk.

Hun mener, at der kan være legitime behov for øget overvågning i særlige, undtagelsesvise tilfælde, men at der i forslaget lader til at være en klar interesse i at få så meget overvågning som muligt.

»Politiet må selv opsætte den overvågning, de har brug for, i stedet for gradvist at udlicitere det til butikkerne. Ellers må man respektere, at borgerne også har ret til fri bevægelighed,« siger hun.

Lovforslaget skal efter planen førstebehandles 25. februar, og det fremgår af Folketingets hjemmeside, at det foreslås, at loven træder i kraft den 1. juli i år.